**ОБРАЗЛОЖЕЊЕ**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о високом образовању је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

1. **РАЗЛОЗИ ЗА ДОНОШЕЊЕ ЗАКОНА**

У циљу прецизирања и усклађивања појединих одредаба Закона о високом образовању („Службени гласник РС”, бр. 88/17, 27/18 - др. закон, 73/18, 67/19, 6/20 - др. закони, 11/21 - аутентично тумачење, 67/21 и 67/21 - др. закон), у даљем тексту: Закон, потребно је извршити измене и допуне тог закона.

Предложеним изменама и допунама Закона, регулишу се питања академских назива за студенте која се односе на сараднике у настави и асистенте, као и на статус студената који су уписани до 10. септембра 2005. године на свим нивоима студија.

Такође, предложеним изменама и допунама Закона решиће се спорно питање академских назива за студенте који су уписивали основне студије по плановима и програмима којима нису предвиђени ЕСПБ бодови на установама које су у тренутку уписа студената имале решење о испуњености услова за почетак рада и обављање делатности, а акредитацију добиле накнадно.

Предложене измене и допуне у вези са накнадом за чланове Националног савета и начин финансирања Националног акредитационог тела, треба да доведу до изједначавања висине накнаде са висином накнаде за друга слична тела као и изједначавања финансирања Националног акредитационог тела са начином финансирања осталих тела и агенција у Републици Србији и обезбеђивање финансијске самоодрживости НАТ-а.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** врши се измена у члану 11. став 14. Закона, чиме се омогућава да висина накнаде за рад Националног савета коју утврђује Влада Републике Србије, буде изједначена са висином накнаде за друга слична тела, као што је на пример Национални савет за науку.

**Чланом 2. Предлога закона** врши се допуна члана 14. Закона новим ставом, чиме се начин финансирања Националног акредитационог тела (НАТ) изједначава са начином финансирања осталих тела и агенција у Републици Србији и обезбеђује финансијска самоодрживост НАТ. Такође, на овај начин поступа се у складу са препорукама Панела Европске асоцијације за обезбеђење квалитета у високом образовању (European Association for Quality Assurance in Higher Education – ENQA), који је у свом Извештају о усклађености НАТ са Европским стандардима и смерницама (Standards and Guidelines for quality assurance in the EHEA – ESG) из фебруара 2020. године, констатовао да је неопходно да успостављања стабилног начина финансирања, кроз израду дугорочних финансијских планова и финансијску подршку из државног буџета, а у циљу отклањања примедби ENQA у примени ESG и обнављању пуноправног чланства у овој организацији. Преласком на делимично буџетско финансирање избегла би се евентуална потреба повећања накнада за поступке акредитације високошколских установа и студијских програма, које плаћају високошколске установе у Републици Србији.

**Чланом 3. Предлога закона** врши се допуна члана 74. Закона, чиме се одређује ко још може да буде у пољу медицинских наука предавач (из разлога што поједина лица која су компетентна да буду предавачи у области медицнских наука закон својом дефиницијом није обухватао).

**Чланом 4. Предлога закона** врши се измена и допуна члана 78. Закона, чиме се на конкретнији начин прецизирају услови за професора емеритуса, као и то да имајући у виду да досадашња накнада за рад професора емеритуса није дефинисана, потребно је да се дефинише у складу са реалном накнадом која одговара лицима која се налазе у продужењу радног односа.

**Чланом 5. Предлога закона** којим допуњава члан 82. Закона, тако да се прецизира да високошколска установа својим актом регулише и време на које се закључује уговор о раду.

**Чланом 6. Предлога закона** врши се измена и допуна члана 83. Закона, чиме се, имајући у виду да су сарадници у настави и асистенти у радном односу, ангажовани у наставном процесу и имају право да студирају троструки број школских година потребних за реализацију студијског програма (студирање уз рад, члан 109), омогућава да за време студија наведена лица могу бити поново бирана у дато звање. Тиме се омогућава задржавање младих на ВШУ и квалитетније извођење наставног процеса.

**Чланом 7. Предлога закона** врши се измена члана 83а тако што се бришу ст. 2–8, имајући у виду да се у пракси показало да страни партнери траже да делимично учествују у избору лектора, као и да постоји проблем у вези надокнаде за њихов рад, која би требало да уважава критеријуме конкретне државе, целисходније је да ова материја уређује одлуком министра.

**Чланом 8. Предлога закона** којим се мења члан 84. Закона, чиме се, имајући у виду да су сарадници у настави и асистенти у радном односу, ангажовани у наставном процесу и имају право да студирају троструки број школских година потребних за реализацију студијског програма (студирање уз рад, члан 109), омогућава да за време студија наведена лица могу бити поново бирана у дато звање. Тиме се омогућава задржавање младих на ВШУ и квалитетније извођење наставног процеса.

**Чланом 9. Предлога закона** мења се члан 100. Закона, имајући у виду да је у разговору са факултетима уочено је да неки од њих желе да уведу тест склоности, а нису у питању области спорта и уметности, код којих је тест раније предвиђен, те се сматра да је потребно дати могућност ВШУ да уведу додатно тестирање. Такође, прописано је да високошколске установе које образују верске службенике традиционалних цркава и верских заједница, уписују под условима из ст. 1–3. овог члана и кандидате који су завршили богословску матуру. На овај начин се решава и статус ових ученика у погледу наставка школовања.

**Чланом 10. Предлога закона** мења се члан 148. Закона на начин да се студентима уписаним на основне студије и студије на високим школама до 10. септембра 2005. године омогућава завршетак започетих студија до краја школске 2025/2026. године, а студентима уписаним на интегрисане студије из поља медицинских наука до краја школске 2026/2027. године. Такође, студентима уписаним на магистарске студије до 10. септембра 2005. године омогућава се завршетак студија по започетом плану и програму, условима и правилима студија, најкасније до краја школске 2025/2026. године. Ставом 4. овог члана Предлога закона предвиђено је да кандидати који су пријавили докторску дисертацију до 10. септембра 2005. године, односно студенти који су уписали докторске студије по прописима који су важили до тог датума могу да стекну научни назив доктора наука, односно да заврше докторске студије по започетом плану и програму, условима и правилима студија, најкасније до краја школске 2025/2026. године.

**Чланом 11. Предлога закона** предвиђена је допуна члана 149. Закона, тако што је предвиђено да високошколске установе које су у периоду од ступања на снагу Закона о високом образовању из 2005. године завршно са школском 2012/2013. годином уписивале студенте по усвојеним наставним плановима и програмима, односно по студијским програмима усвојеним од стране надлежних органа, који су испунили све обавезе у складу са програмом студија које су похађали, сматра се да су издавале дипломе о стеченим стручним и академским називима у складу са законом. Такође, стручни, академски назив стечен у складу са овим одредбама у погледу права која из њега произлазе изједначен је са одговарајућим стручним, академским називом прописаним чланом 127. Закона о високом образовању из 2005, односно чланом 110. Закона о високом образовању из 2017. године.

1. **ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Средства потребна за спровођење овог закона у 2023. години обезбеђена су Законом о буџету Републике Србије за 2023. годину („Службени гласник РС”, број 138/22), у оквиру Раздела 26 - Министарство просвете, Глава 26.4 - Више и универзитетско образовање, Програм 2005 - Високо образовање, функција 940 - Високо образовање, Програмска активност 0014 - Развој високог образовања, апропријација економска класификација 424 - Специјализоване услуге, у износу од 25.000.000 динара.

Средства потребна за спровођење овог закона у наредним годинама обезбедиће се у оквиру утврђених лимита на разделу министарства надлежног за високо образовање и у складу са билансним могућностима буџета Републике Србије, односно у оквиру утврђеног укупног нивоа расхода и издатака буџета Републике Србије за сваку годину.

1. **РАЗЛОЗИ ЗА ПОВРАТНО ДЕЈСТВО ЧЛАНА 10. ПРЕДЛОГА ЗАКОНА**

Повратно дејство садржано у одредби члана 10. Предлогазакона предложено је да би се избегла правна несигурност за већи број студената обухваћени одредбама члана 148. Закона, односно да би се наведеним студентима омогућио завршетак започетих студија по започетом наставном плану и програму, условима и правилима студија.

Чланом 148. Закона предвиђено је да студенти уписани на основне студије и на студије на вишим школама, као и на магистарским и докторским студијама до 10. септембра 2005. године, односно кандидати који су пријавили докторску дисертацију, могу завршити те студије по започетом наставном плану и програму, условима и правилима студија, односно могу да стекну научни назив доктора наука, најкасније до краја школске 2021/2022. године, а студенти уписани на интегрисане студије из поља медицинских наука, до краја школске 2022/2023. године.

Студентска конференција универзитета Србије предложила је да се студентима који су уписивали студије до 10. септембра 2005. године продужи рок за завршетак студија по започетом наставном плану и програму, условима и правилима студија, како не би изгубили права на окончање студија по започетом наставном плану и програму, условима и правилима студија.

Влада и Министарство просвете предлаже да се прихвати предлог Студентске конференције универзитета Србије. Руководећи се начелом „primum non nocere” („најпре, не нашкодити”), предложеном изменом настоји се да се не сузи обим права или онемогући остваривање права веће групације студената уписаних на студије до наведеног датума, што налаже општи интерес.